b'\n_START_ARTICLE_\nPaula Risikko\n_START_PARAGRAPH_\nPaula Sinikka Risikko (s\xc3\xbcnninimi Pelttari; s\xc3\xbcndinud 4. juunil 1960 Ylih\xc3\xa4rm\xc3\xa4l) on Soome poliitik, Eduskunna esimees alates 5. veebruarist 2018. Ta kuulub Rahvuslikku Koonderakonda. Ta oli aastatel 2007\xe2\x80\x932011 Soome sotsiaalteenuste minister (Matti Vanhaneni teises ja Mari Kiviniemi valitsuses). _NEWLINE_Risikko s\xc3\xbcndis aastal 1960 Ylih\xc3\xa4rm\xc3\xa4l (praeguse haldusjaotuse j\xc3\xa4rgi L\xc3\xb5una-Pohjanmaa maakonnas). Ta l\xc3\xb5petas aastal 1979 Alah\xc3\xa4rm\xc3\xa4l (praeguse haldusjaotuse j\xc3\xa4rgi L\xc3\xb5una-Pohjanmaa maakonnas) l\xc3\xbctseumi. Aastal 1983 l\xc3\xb5petas ta \xc3\xb5endusalased \xc3\xb5pingud Sein\xc3\xa4joel, aastal 1985 eri\xc3\xb5endusalased \xc3\xb5pingud Sein\xc3\xa4joel ja aastal 1987 \xc3\xb5enduspedagoogika \xc3\xb5pingud Oulus. Aastal 1990 sai ta Kuopio \xc3\x9clikoolist tervishoiuala magistri kraadi, aastal 1997 kaitses ta Tampere \xc3\x9clikoolis tervishoiuteaduse alal doktoriv\xc3\xa4itekirja._NEWLINE_Ta on t\xc3\xb6\xc3\xb6tanud meditsiini\xc3\xb5ena ja \xc3\xb5enduspedagoogina. Ta on aastast 2003 Eduskunna liige (Koonderakonna fraktsioonis)._NEWLINE_19. aprillist 2007 kuni 22. juunini 2011 oli ta Soome sotsiaalteenuste minister (nii Matti Vanhaneni teises kui ka Mari Kiviniemi valitsuses). 22. juunist 2011 kuni 24. juunini 2014 oli ta Soome sotsiaal- ja tervishoiuminister Jyrki Kataineni valitsuses. 24. juunist 2014 kuni 29. maini 2015 oli ta Soome transpordiminister ja regionaalminister Alexander Stubbi valitsuses. 22. juunist 2016 5. veebruarini 2018 oli ta Soome siseminister Juha Sipil\xc3\xa4 valitsuses.\n_START_SECTION_\nIsiklikku\n_START_PARAGRAPH_\nTa on aastast 2000 abielus Heikki Risikkoga, nad adopteerisid aastal 2006 Hiina p\xc3\xa4ritolu t\xc3\xbctarlapse.'